Štatút súťaže "EU Code Week Učiteľ kódu roka 2026"

I. Názov súťaže
Oficiálny názov súťaže je "EU Code Week Vedúci učiteľ kódu roka 2026". 
II. Organizátor
Organizátorom súťaže je Digitálna koalícia, so sídlom Pribinova 17954/10, 811 09 Bratislava, IČO: 52828123 (ďalej len "organizátor"), ktorá je zároveň EU Code Week regionálnym hubom pre Slovenskú a Českú republiku.
III. Ciele súťaže
Hlavné ciele:
1. podpora cieľov projektu EU Code Week,
2. podpora mladých ľudí v IT vzdelávaní,
3. podpora programovania,
4. podpora digitálnej gramotnosti, 
5. podpora digitálnych zručností,
6. zviditeľnenie prínosov digitálnych technológií pre jednotlivcov a spoločnosť.
IV. Účastníci 
Súťaž je otvorená pre učiteľov základných škôl, stredných škôl, školských koordinátorov, digitálnych školských koordinátorov, ktorí oficiálne zastávajú rolu Vedúceho učiteľa EU Code Week. Túto rolu získali po vyplnení prihlášky na stránke: https://codeweek.eu/blog/international-call-community-members-2026-2/ a následnom posúdení a schválení regionálnym hubom a vybranými členmi EU Code Week komunity pre Slovensko a Českú republiku.
V. Kritériá súťaže
· zorganizovanie školských alebo mimoškolských aktivít súvisiacich s programovaním a digitálnou gramotnosťou, v minimálnom počte 5 (slovom päť),
· prihlásenie minimálne piatich aktivít na mapu aktivít EU Code Week na webovej stránke https://codeweek.eu/,
· Existujúci záznam o aktivitách na mape EU Code Week (dohľadateľný na stránke https://codeweek.eu/events?page=1&year=2026)


VI. Zapojenie sa do súťaže
1. Zapojenie je možné elektronicky a to prihlásením minimálne piatich školských alebo mimoškolských aktivít na webovej stránke https://codeweek.eu/.
2. Termín uzavretia prihlasovania pre rok 2026 je do 27.11.2026.
3. Jednotlivci sú oprávnení zaregistrovať neobmedzený počet aktivít, avšak opakovaná registrácia tej istej aktivity nie je povolená.
4. Po uzávierke súťaže organizátor zaregistruje všetkých zapojených jednotlivcov, ktorí spĺňajú podmienky a kritériá súťaže.
5. Účastníci súťaže sú povinní dodržiavať pravidlá súťaže.
VII. Výhra a odovzdávanie výhry 
1. Jednotliví víťazi získajú elektronické darčekové poukážky v nasledujúcich hodnotách:
· prvé miesto 350€ 
· druhé miesto 250€
· tretie miesto 200€
· štvrté miesto 100€
· piate až ôsme miesto 50€

Dosiahnuť prvé miesto, znamená zaregistrovať najvyšší počet uznaných aktivít na mape EU Code Week na stránke https://codeweek.eu/. Druhé miesto znamená zaregistrovať druhý najvyšší počet uznaných aktivít na mape EU Code Week a táto postupnosť je uplatnená až po ôsme miesto. 
2. Cena v súťaži je odovzdávaná elektronicky zaslaním e-mailu, najneskôr 60 dní po uzatvorení prihlasovania do súťaže.
3. Zrealizované udelenie cien bude oznámené na webovej stránke organizátora.
4. Organizátor si vyhradzuje právo súťaž odložiť, prerušiť alebo úplne zrušiť, a to aj bez udania dôvodu a poskytnutia náhrady. 
VIII. Ochrana osobných údajov a medializácia
1. Organizátor sa zaväzuje spracúvať osobné údaje účastníkov/účastníčok v súlade s platnými zákonmi a predpismi o ochrane osobných údajov v súlade s nariadením (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len „GDPR“).
2. Účelom spracúvania je organizovanie súťaže a vykonávanie s tým spojených činností, najmä spracovanie a evidencia registrácii aktivít, vyhodnocovanie ich obsahu, hodnotenie, vyhlásenie víťazov a zaslanie cien víťazom, verejná propagácia a reklama súťaže. Právnym základom tohto spracúvania je oprávnený záujem organizátora podporovať digitálnu gramotnosť na Slovensku a súčasne vyjadriť poďakovanie a verejné uznanie tým, ktorí na Slovensku podporujú programovanie a rozvíjajú digitálnu gramotnosť, a za týmto účelom organizovať jednotlivé ročníky súťaže a vykonávať činnosti v zmysle tohto štatútu.
3. Dotknutými osobami sú fyzické osoby vytvárajúce registrácie aktivít, ako aj prípadne ďalšie fyzické osoby, ktorých osobné údaje je potrebné spracúvať v súvislosti s organizovaním súťaže v zmysle tohto štatútu.
4. Organizátor nebude spracúvať osobitnú kategóriu osobných údajov, ale iba bežné osobné údaje. Rozsah spracúvaných osobných údajov je určený účelom spracúvania, a ide najmä o: meno, priezvisko, kontaktné údaje, údaje, ktoré sú uvedené v registrácii a pod.
5. Osobné údaje sú uchovávané len po dobu nevyhnutnú na splnenie účelu ich spracúvania, a to počas priebehu príslušného ročníka súťaže podľa tohto štatútu a tri roky po usporiadaní súťaže, pokiaľ všeobecne záväzné právne predpisy nevyžadujú dlhšiu dobu.
6. Osobné údaje sú sprístupnené len osobám, ktoré boli oprávnené na vykonávanie takéhoto spracúvania, pretože to vyplýva z ich pozície alebo funkcie podľa tohto štatútu. Príjemcami osobných údajov môžu byť aj oprávnení poskytovatelia služieb poskytovaných organizátorovi. V prípade odovzdávania cien, budú osobné údaje zverejnené, najmä meno a priezvisko víťazov/iek a údaje o ich prínose a výsledkoch sprístupnené širokej verejnosti. Ak takáto povinnosť vyplýva zo zákona alebo rozhodnutia orgánu verejnej moci, osobné údaje sa poskytujú aj orgánom verejnej moci. 
7. Dotknutej osobe vyplývajú z GDPR viaceré práva, a  to právo na prístup k osobným údajom podľa čl. 15 GDPR, právo na ich opravu a/alebo doplnenie podľa čl. 16 GDPR, právo na vymazanie v prípadoch uvedených v článku 17 GDPR, právo na obmedzenie ich spracúvania podľa čl. 18 GDPR, právo namietať proti ich spracúvaniu v prípadoch podľa čl. 21 GDPR. Jednotlivé práva môžu dotknuté osoby uplatniť u organizátora na adrese jeho sídla uvedenej v časti II. tohto štatútu. Dotknuté osoby majú tiež právo podať sťažnosť príslušnému dozornému orgánu na ochranu osobných údajov prostredníctvom webového sídla Úradu na ochranu osobných údajov Slovenskej republiky: https://dataprotection.gov.sk/uoou/sk. Bližšie informácie o spracúvaní osobných údajov je možné nájsť aj na webovom sídle organizátora: https://digitalnakoalicia.sk/podmienky-ochrany-osobnych-udajov/.
IX. Záverečné ustanovenia
1. Tento štatút je odsúhlasený organizátorom, na znak čoho pripája svoj podpis jeho predseda. 
2. Štatút ocenenia je verejne dostupný na webovom sídle organizátora. 
3. Štatút je platný dňom jeho podpisu predsedom organizátora. 
4. Organizátor si vyhradzuje právo na zmenu štatútu súťaže, ktorá bude oznámená účastníkom v primeranom predstihu.


V Bratislave, dňa: 8.10.2026			Podpis .................................
                                                                                Digitálna koalícia 
                                                                              Mário Lelovský
                                                                            predseda
